钦定古今图书集成/历象汇编/庶征典/第187卷 > 《潞州嘉禾记》李达
## 钦定古今图书集成/历象汇编/庶征典/第187卷 > 《潞州嘉禾记》李达

成化四年秋八月，潞郡太守计侯为政之年，品汇咸
殖，百谷用登，禾生于郊，一本二三穗，四五穗者，不可
胜纪。一本六七穗者，得若干茎。父老见而骇，持以献。
太守曰：“此嘉禾也。”唐中书上表称颂。一本合穗。汉张
堪化行渔阳，麦秀两岐。今七穗共茎，而隐于丛生者，
尚难悉数。可谓尢盛于古，岂偶然哉。良由吾侯仁浃
“义畅，而强弱老少各得其所，礼达志定，而茕独高明
各循其分。囹圄虚，诵声作，和气感通之所致。盍闻之
天子，而万一恩宠有加焉，庶慰吾民阳春寸草之私
乎？”太守曰：“吁，叟其过哉。《洪范》不曰：‘王省惟岁，卿士惟
月，师尹惟日’。今天子仁育宇内，天心昭贶，灵应迭臻。
嘉禾一穗之征，有年之兆，吾岂可当哉！天子却祥瑞，
止贡献，谦冲自居，不自满假。吾得一瑞而献之，虽不
能开荡侈心，而实足以彰吾之矜。吾矜之，而人以潞
为有年，吾民其殆乎！惟惕励自持，以迓天庥，以保其
美于不替。乃吾与叟之事，毋吾再。”父老闻其语，郁然
不自惬，以告之余。余曰：“计侯不以嘉禾为功，而归之
天子，且晦焉，固礼之所宜，分之所安。然其光明正大，
不自矜恃，益有以昭其贤者。且天下若是其大，郡邑
若是其伙，嘉禾不别生而独生于潞，计侯果得辞其
美哉。叟不必郁然，吾为记之贞珉，以永彰尔太守之
贤。”太守名昌，字汝贤，别号介庵，天顺丁丑进士，世居
饶之浮梁云。